Лъэпощхьэпо нэхъыщхьэр зэпхыжар
Къэбэрдей-Балъкъэрым СпортымкIэ и министерствэм щекIуэкIащ ди республикэм БаскетболымкIэ федерацэм и отчёт-хэхыныгъэ конференц. Абы къыщызэщIакъуэжащ 2012 — 2015 гъэхэм зэфIаха лэжьыгъэхэр. Конференцым хэтащ Къэбэрдей-Балъкъэрым спортымкIэ и министрым и къуэдзэ Хэжь Заур.
ЗэIущIэм кърихьэлIахэм и докладыр я пащхьэ кърилъхьащ федерацэм и тхьэмадэ Къумыкъу Аслъэнджэрий. Абы и къэпсэлъэныгъэм къызэрыхэщамкIэ, отчёт лъэхъэнэм къриубыдэу IуэхущIапIэм и унэтIыныгъэ нэхъыщхьэу щытахэм ящыщщ республикэм сабий баскетболым зыщегъэужьыныр. Федерацэм и вице-президент Тхьэкъуахъуэ Анатолий зи унафэщI сабий-ныбжьыщIэ спорт школ №2-мрэ федерацэм и тренер-егъэджакIуэхэмрэ къызэрагъэпэщурэ ДЮСШ-хэм я гъэсэнхэмрэ республикэм и школакIуэхэмрэ я деж илъэс къэс баскетболымкIэ, стритболымкIэ зэхьэзэхуэхэр щрагъэкIуэкI. А Iуэхугъуэм теухуауэ, псом япэрауэ, къыхэгъэщыпхъэхэм ящыщщ Урысейм СпортымкIэ и министерствэм зэхиублауэ екIуэкI «Топ гъуэплъыфэ» республикэпсо зэхьэзэхуэр.
Федерацэм и лэжьыгъэр ипэкIэ кIуэтэнымкIэ щIэгъэкъуэнышхуэ мэхъу Къэбэрдей-Балъкъэрым СпортымкIэ и министерствэр. Ар зыбжанэрэ дэIэпыкъуэгъу хъуащ зэхьэзэхуэхэр къызэгъэпэщынымкIэ, зэIущIэхэмрэ зыгъэсэныгъэхэмрэ щрагъэкIуэкIыну «Гладиатор» спорт комплексыр хуит къыхуещI.
Федерацэм и ехъулIэныгъэ нэхъ инхэм ящыщщ 2015 гъэм Кавказ Ищхъэрэм щыяпэу Налшык щекIуэкIа «Локобаскет Школ Лигэ» урысейпсо зэхьэзэхуэм и финалыр. БаскетболымкIэ федерацэм фIыщIэ хуищIащ кIэух зэхьэзэхуэр ди деж щрагъэкIуэкIыну къыхахынымкIэ сэбэп хъуа Къэбэрдей-Балъкъэрым и Парламентым спортымрэ туризмэмкIэ и комитетым и унафэщI Къардэн Мурат. Докладым къыщыхэщащ Урысей Федерацэм щIыхь зиIэ и тренер Къумыкъу Риммэ и нэIэ щIэт, сытым дежи пашэхэм яхэхуэ шолакIуэхэм я командэр фIыуэ гъэхьэзыра зэрыхъуар. Иужь-рей илъэситIым ди баскетболист ныбжьыщIэхэм етIуанэ увыпIэхэр зыIэрагъэхьащ. Налшык дэт сабий-ныбжьыщIэ спорт школым лэжьыгъэ купщIафIэ зэрыщекIуэкIым апхуэдэ ехъулIэныгъэр щыхьэт тохъуэ. Ар тегъэщIапIэ хуэхъуащ «Локобаскет»-м и финалым иужькIэ Къэбэрдей-Балъкъэрым и Iэтащхьэм «Кристалл» спорт комплексыр къызэрагъэпэщыжыну пщэрылъ зэрищIам.
Гугъуехь зыIууэхэм щытепсэлъы-хьым, Къумыкъум и гугъу ищIащ профессионал баскетбол командэ республикэм зэрыщымыIэм, а спортым дихьэххэм я бжыгъэр нэхъ мащIэ зэрыхъум. Федерацэм и президентым къызэрилъытэмкIэ, лъэпощхьэпо нэхъыщхьэр зэпхыжар зэгухьэныгъэм Попечительскэ совет зэримыIэрщ. Апхуэдэр щымыIэмэ, баскетболым и мызакъуэу, дэтхэнэ спорт лIэужьыгъуэми зебгъэужьыну гугъущ.
ЗэIущIэм и кIэухыу федерацэм хэтхэм зэдэарэзыуэ Къумыкъу Аслъэнджэрий иджыри зы пIалъэкIэ унафэщIэу хахыжащ.
КЪЭХЪУН Бэч.
